《葵轩为陈锦衣彦良赋》
明代·顾清

长安四月花满城，葵花独自向阳倾。赫曦当午辉四溟，垂辉弄阳照君庭。

庭下千花团绣楹，纷如玉节间红旌。仪鸾退直花下行，日华相荡锦衣明。

日也有时经洞冥，此花向日无阴晴。秋风花谢子还成，明年向日还层层。

我来看君花正荣，徘徊轩砌有馀情，作歌为尔传嘉名。

君不见金张七叶空富贵，惟有葵心一点可与金石垂千龄。

作者简介：顾清（1460-1528）字士廉，江南华亭人，弘治六年（1493）进士，官至南京礼部尚书。诗清新婉丽，天趣盎然。著有《东江家藏集》《松江府志》等。